Midt om natten mellem den 5. og 6. februar beslutter den tiltalte i Mia-sagen, at han vil køre fra sit hjem i Flauenskjold og ind til Aalborg. Han havde ligget og læst på sociale medier, at natten skulle blive den helt store frihedsfest efter lang tids coronapandemi. Omkring klokken to om natten ankommer han til Aalborg. Han kører lidt rundt omkring Jomfru Ane Gade, for han ville se, om der var lige så meget gang i den, som det hed sig på de sociale medier. Det var ikke planen, at han skulle i byen. Han ville blot se, hvordan festlighederne udspillede sig i den 150 meter lange festgade midt i Aalborg, men han blev skuffet over synet, der mødte ham. Alligevel valgte han fortsætte med at køre rundt i byen – tænkt nu, hvis han blot var for tidligt på den, tænkte han. Ved sekstiden kommer han kørende ad Vesterbro og ved busstoppestedet ved Netto, på den normalt meget trafikerede vej, ser han en ung pige stå og vente ved stoppestedet alene. Det undrer ham, for hvis der ikke er andre, der venter på bussen, går der nok lang tid, inden den næste kører, så han kører op til den unge pige og siger: - Det ser koldt ud, vil du have et lift? Sådan lød den 37-årige mands forklaring i byretten i Aalborg, da han af specialanklager ved Nordjyllands Politi, Mette Bendix, blev spurgt ind til, hvordan han mødte Mia Skadhauge Stevn den 6. februar sidste år klokken 06.09 tidlig om morgenen, hvor hun sidst er blevet set i live. Gættede på, hvor hun skulle hen Manden er tiltalt for at have voldtaget, dræbt og parteret Mia Skadhauge Stevn, og onsdag eftermiddag er det første retsmøde i sagen afsluttet. Her skulle den 37-årige svare på spørgsmål fra anklagemyndigheden, der gerne ville, hvorfor den 37-årige ikke kørte den 22-årige sygeplejerskestuderende hjem. Han forklarede i retten, at Mia Skadhauge Stevn i første omgang blot havde sagt, at hun skulle til ’idrætten’ og havde peget ham til højre ned af Reberbansgade i Aalborg, så den tiltalte troede, at Mia Skadhauge Stevn skulle hen omkring idrætshøjskolen i Aalborgs Vestby eller Aalborg Stadion i samme område. - Da vi kommer hen omkring AaB og idrætshøjskolen, siger hun, at det ikke er her. Så tænkte jeg, at det kunne være, at hun var hestepige, så jeg kører mod travbanen, sagde den tiltalte i byretten og forklarede kort efter, at Mia ifølge ham ikke ville fortælle, hvor hun boede. Men den tiltalte forklarede også, at han ikke spurgte Mia Skadhauge Stevn nærmere ind til, hvor hun præcis boede, og han spurgte hende heller aldrig om hendes adresse. Derfor valgte den tiltalte at køre rundt i Aalborg og fortsat gætte på, hvor han skulle sætte Mia Skadhauge Stevn af. Han forklarede, at han kørte efter steder i Aalborg og Nørresundby, hvor han vidste, at der var idrætsfaciliteter. Et valg specialanklager Mette Bendix ikke forstod ved dagens retsmøde, hvor hun flere gange spurgte den tiltalte, hvorfor han ikke fik Mia Skadhauge Stevn adresse. - Jeg spørger, hvor ’idrætten’ kan være, og der griner hun lidt og siger: ”vi skal bare i den retning der”, forklarede den tiltalte i retten på anklagerens spørgsmål. Kørte mod Hammer Bakker Da den tiltaltes gætterier på, hvor Mia Skadhauge Stevn boede, ikke ramte plet, forklarede han, at han valgte han køre mod nord med Mia Skadhauge Stevn i bilen. I bilen havde de nemlig snakket om hans soldaterfortid, og derfor ville han vise hende militærområdet Camp Hammer tæt på Hammer Bakker. Det fik igen anklager Mette Bendix til at stille et længere spørgsmål til den tiltalte: Du havde samlet en kvinde op, som ikke kan sige andet, end hun skal til ’idrætten’. I kører rundt i Aalborg først og Nørresundby bagefter uden at vide, hvor I skal hen. Hun prøver at sætte sit rejsekort i kopholderen. Troede du, at I ville komme tættere på hendes hjem ved at køre ud i et skovområde ved Hammer Bakker? - Jeg tænkte, at hendes erindring kom tilbage, hvis vi kom lidt væk, svarede den tiltalte. Retssagen fortsætter igen torsdag, hvor afhøringen af den tiltalte vil fortsætte.

Referat:
I en halv time kørte den 37-årige tiltalte rundt med Mia uden at vide, hvor de skulle hen, inden de parkerede ved Hammer Bakker.